Nafarroako Parlamentuko Mahaiak, 2020ko apirilaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, gelatan pilatuta, beste pertsona batzuekin partekaturiko etxebizitzetan bizi diren familiei aukerak eskaintzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko apirilaren 27an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa De Simón Caballero andreak, Legebiltzarreko Erregelamenduan ezarritakoaren babesean, honako galdera hau egiten du, Parlamentu honen hurrengo Osoko Bilkuran ahoz erantzun dakion.

Hipotekek Kaltetutakoen Plataformak eginiko salaketa baten bidez, duela gutxi jakin dugu zenbait herritan badirela familiak, guraso bakarrekoak kasu gehienetan, migratzaileak eta seme-alaba bat baino gehiago dituztenak, gelatan pilatuta bizi direnak, beste pertsona eta familia batzuekin partekaturiko etxebizitzetan.

Egoera horiek, berez dramatikoak badira ere, are okerragoak dira, zalantzarik gabe, egungoa bezalako konfinamendu-egoera batean, non egunetik egunera baldintza horietan bizi behar duten.

Hipotekek Kaltetutakoen Plataformak salatu duenez, familia horien arazo nagusia da alokairuko etxebizitza publikoen falta etxebizitza duin bat eskuratu ahal izateko, batez ere Iruñean.

Egoera hau ulertezina da, administrazio desberdinek etxebizitza hutsak baitituzte; esate baterako, Iruñeko Udalak ehundik gora etxebizitza huts dauzka.

Nafarroako Gobernuko Lurralde Antolamenduko, Etxebizitzako, Paisaiako eta Proiektu Estrategikoetako Departamentuak aurreikusi al du familia horientzako etxebizitza-aukerarik eskaintzea edo, halakorik ezean, etxebizitza publikoak dituzten udalekiko bitartekaritza-jarduketarik edo esku-hartzerik gauzatzea?

Iruñean, 2020ko apirilaren 27an

Foru parlamentaria: Marisa De Simón Caballero